กรมส่งเสริมสหกรณ์ ชูหลักสูตรธุรกิจเกษตรแบบมืออาชีพ มุ่งให้สหกรณ์เป็นศูนย์กลางในระดับชุมชน ขับเคลื่อนเศรษฐกิจพื้นที่
นายวิศิษฐ์ ศรีสุวรรณ์ อธิบดีกรมส่งเสริมสหกรณ์ เปิดเผยหลังเป็นประธานในพิธีเปิดโครงการอบรมหลักสูตรธุรกิจเกษตรและการบริหารจัดการธุรกิจเกษตรแบบมืออาชีพ ว่า แม้ที่ผ่านมาสหกรณ์ภาคการเกษตรของไทยจะสามารถผลิตผลผลิตทางการเกษตรได้หลากหลาย ไม่ว่าจะเป็นกลุ่มไม้ผล พืชไร่ พืชผัก ปศุสัตว์ และโคนม แต่ว่าการเจริญเติบโตทางธุรกิจยังถือว่าน้อยเมื่อเทียบกับธุรกิจประเภทอื่น กรมส่งเสริมสหกรณ์ คิดจะช่วยให้สมาชิกสหกรณ์ สามารถดำเนินธุรกิจภาคการเกษตรได้อย่างมั่นคงและเป็นมืออาชีพ ท่ามกลางสถานการณ์ปัจจุบันที่การแข่งขันทางธุรกิจมีแนวโน้มเพิ่มสูงขึ้นเรื่อยๆ โดยโครงการอบรมหลักสูตรธุรกิจเกษตรและการบริหารจัดการธุรกิจเกษตรแบบมืออาชีพที่กองพัฒนาสหกรณ์ภาคการเกษตรและกลุ่มเกษตรกรจัดขึ้นในครั้งนี้ จะสามารถช่วยให้ผู้เข้ารับการอบรมมีความรู้ในด้านการดำเนินธุรกิจเกษตร สำหรับลงสนามแข่งขันด้วยกลไกตลาด ต่อธุรกิจประเภทอื่นได้อย่างมั่นคง พร้อมเน้นย้ำว่าการเป็นผู้ประกอบการธุรกิจเกษตร ต้องมีมุมมองเปิดโลกทัศน์รับการเปลี่ยนแปลงและบริหารจัดการได้แบบมืออาชีพ เพื่อให้สหกรณ์เป็นศูนย์กลางในระดับชุมชนที่จะขับเคลื่อนเศรษฐกิจในระดับพื้นที่ สามารถยกระดับรายได้ของสมาชิกและเกษตรกรให้เพิ่มขึ้นเป็นระดับต่อไป